Jigme Dorji Wangchuck (Wylie: jigs med rdo rje dbang phyug; 2 Mei 1929 – 21 Julie 1972) was die derde koning van Bhoetan, of Druk Gyalpo ("Draakkoning"). Hy het begin om Bhoetan vir die buitewêreld oop te stel en die land te moderniseer. Hy is ná sy dood in 1972 deur sy seun, Jigme Singye Wangchuck, opgevolg. Jigme Dorji Wangchuck is in 1929 in die Thruepang-paleis in Trongsa gebore. Hy is van jongs af in etiket en leierskap opgevoed en het in lande soos Skotland en Switserland studeer waar hy idees gekry het om sy land te verander. In 1952 het Wangchuck koning geword ná die dood van sy pa, Jigme Wangchuck. Tydens sy bewind van 20 jaar, wat in Junie 1972 geëindig het, het die Bhoetanese gemeenskap begin verander. Hy het nie net die gemeenskap en regering verander nie, maar ook die soewereiniteit en sekuriteit van Bhoetan verseker, veral met hulp uit die buiteland. Hy het Bhoetan gemoderniseer sonder om die kultuur en tradisies te destabiliseer. Hy het moderne tegnieke gebruik om die kultuur te bewaar, terwyl hy terselfdertyd Westerse wetenskap en tegnologie bekend gestel het.